[Video] R24-transitorooftog: Wegkommotors gevindDie twee voertuie wat gevind is. Foto: SAPD Twee voertuie wat Saterdag gebruik is in ŉ transitorooftog op die R24 naby Barbaraweg aan die Oos-rand, waartydens ŉ transitovoertuig ten aanskoue van motoriste opgeblaas is, is gevind. Lt.kol. Lungelo Dlamini, woordvoerder van die polisie, het gesê die BMW en Mercedes Benz wat tydens die rooftog gebruik is, is later verlate in Isando gevind. Niemand is nog in hegtenis geneem nie. Maroela Media het vroeër berig ŉ onbekende hoeveelheid verdagtes het omstreeks 11:40 op die transitovoertuig toegeslaan. Die verdagtes het die voertuig glo tot stilstand gedwing deur een van die bande stukkend te skiet. Die veiligheidswagte is uit die voertuig gedwing voordat die verdagtes plofstof gebruik het om die voertuig op te blaas. Die verdagtes het met ŉ onbekende bedrag kontant en een van die wagte se vuurwapen gevlug. Die wagte is nie beseer nie. ŉ Video van die oomblik toe die transitovoertuig opgeblaas word, is sedert Saterdag wyd op sosiale media versprei. Die video is oorspronklik deur Intelligence Bureau SA op Facebook gedeel. In die onderstaande weergawe van die video is die klank weens kru taalgebruik verwyder: [VIDEO] Cash in transit heist at R24 Barbara road in Johannesburg east this morning. (Audio removed due to strong language)Video from Intelligence Bureau SA Posted by ER24 EMS (Pty) Ltd. on Saturday, April 1, 2017